EU vergader oor post-Brexit ooreenkoms op Kersdag | Netwerk24
EU vergader oor post-Brexit ooreenkoms op Kersdag
25 Desember 2020 20:11
Ambassadeurs van die Europese Unie (EU) het op Kersdag 'n inligtingsessie gehad rondom die post-Brexit handelsooreenkoms wat Donderdag met die Verenigde Koninkryk bereik is.
Die inligtingsessie is deur Michel Barnier, die EU se hoof onderhandelaar, gelei.
Clement Beaune, Franse politikus, het die ooreenkoms as belowend beskryf.
Sebastian Fischer, 'n Duitse woordvoerder binne die EU, was egter nie so beïndruk met die Kersdag-vergadering nie. "Niks maak my gelukkiger as om Kersfees saam met my kollegas vanaf 'n gesonde afstand te spandeer nie," het hy grappenderwys voor die vergadering gesê, berig die BBC.
Ursula von der Leyen, president van die Europese Kommissie. Foto: AP
Die handelsooreenkoms tussen die VK en die EU kom slegs sewe dae voor die finale spertyd en die vooruitsig van ekonomiese chaos, sou 'n ooreenkoms nie bereik word nie.
"Die premier (Boris Johnson) het 'n ooreenkoms met die EU verseker wat beheer terugneem van ons wetgewing, grense, geld, vis en handel. Ons het 'n ooreenkoms met die EU vir geen tariewe en kwotas nie en vriendelike samewerking sal voortduur. Dis tyd om te verenig, die Brexit-verdeeldheid te laat staan en 2021 te beskou as die wegspringpunt vir 'n wêreldwye Brittanje," het Dominic Raab, minister van buitelandse sake, getwiet.
Ursula von der Leyen, president van die Europese Kommissie, het die ooreenkoms as billik, gebalanseerd en regverdig bestempel.
Tot op die nippertjie is daar onderhandel oor hoeveel vis EU-bote in Britse waters mag vang. Verslaggewers wat buite Downingstraat 10, Johnson se ampswoning, gewag het, het die tyd verwyl deur die streke van Larry, die premier se kat, dop te hou.
Hoewel die ooreenkoms ekonomiese chaos verhoed, is ontwrigting op 1 Januarie steeds moontlik. Alle goedere sal aan meer reëls onderhewig wees, wat meer rompslomp en groter koste beteken.
"Dis van uiterste belang dat beide partye dadelik stappe doen om handel en dienste aan die gang te hou," sê Tony Danker, direkteur-generaal van die konfederasie van Britse nywerhede.
Boris Johnson, Britse premier.Foto: Stefan Rousseau/AP
Die handelsooreenkoms sluit nie dienste, wat 80% van die Britse ekonomie beslaan, in nie. Dit beteken die bankbedryf, wat van Londen 'n finansiële wêreldhoofstad maak, asook die versekeringsbedryf en batebestuurders, sal beperkte toegang hê tot die EU-mark.
Volgens Nigel Farage, 'n kampvegter vir Brexit, hou die handelsooreenkoms Engeland steeds te nou verbind aan die EU. Hy hoop dit is die begin van die ondergang van die handelsblok.
Met Engeland uit die prentjie verloor die EU sy grootste militêre en intelligensiemag, 15% van sy bruto binnelandse produk, een van die twee top- finansiële wêreldhoofstede en 'n kampvegter vir die vryemark wat 'n belangrike teenwig vir die ambisies van Duitsland en Frankryk was.
Sonder die kollektiewe mag van die EU sal Engeland alleen staan – en veel meer aangewese op Amerika wees – wanneer hy onderhandel met China, Rusland en Indië. Die land sal meer outonomiteit hê, maar beslis armer wees, minstens op kort termyn.
- BBC, Reuters en Sky
European Union ambassadors have started to assess the post-Brexit trade deal clinched on Thursday between the bloc and the United Kingdom, as both sides move quickly to ratify the pact. https://t.co/z4U2PUk0Wm